Úradný vestník L 169 , 08/07/2003 S. 0032 - 0036



Nariadenie Komisie (ES) č. 1215/2003 zo 7. júla 2003, ktorým sa mení a dopĺňa nariadenie (EHS) č. 344/91 ustanovujúce podrobné pravidlá uplatňovania nariadenia Rady (EHS) č. 1186/90 na rozšírenie rozsahu stupnice spoločenstva pre klasifikáciu jatočných tiel dospelého hovädzieho dobytka KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (EHS) č. 1186/90 zo 7.mája 1990, ktorým sa rozširuje rozsah stupnice spoločenstva pre klasifikáciu jatočných tiel dospelého hovädzieho dobytka [1], naposledy zmenené a doplnené Aktom o pristúpení Rakúska, Fínska a Švédska, najmä na jeho článok 2, keďže: (1) Články 1 a 3 nariadenia Komisie (EHS) č. 344/91 [2] naposledy zmenené a doplnené nariadením (ES) č. 1993/95 [3] ustanovujú podrobné pravidlá vykonávania, identifikácie a kontroly klasifikácie jatočných tiel dospelého hovädzieho dobytka. (2) S cieľom schválenia alternatívnych metód priameho vizuálneho ohodnotenia mäsitosti a pretučnenosti môžu byť zavedené automatizované metódy klasifikácie, ak sú založené na štatisticky overených metódach. Schválenie automatizovaných metód klasifikácie by malo byť v súlade s určitými podmienkami a kritériami ako aj s maximálnou hodnotou štatistickej chyby pri klasifikácii, ktorá by mala byť presne určená. (3) Prevádzkarne používajúce na určenie triedy mäsitosti a stupňa pretučnenosti automatizované metódy klasifikácie by mali zabezpečiť, aby kategória jatočného tela bola určená v súlade s článkom 3 ods. 1 nariadenia Rady (EHS) č. 1208/81 z 28. apríla 1981, ktorým sa stanovuje stupnica spoločenstva na klasifikáciu jatočných tiel dospelého hovädzieho dobytka [4], v znení nariadenia (EHS) č. 1026/91 [5]. Na určenie kategórie by mali príslušné prevádzkarne použiť systém uvedený v hlave I nariadenia Európskeho parlamentu a Rady (ES) č. 1760/2000 zo 17. júla 2000, ktorým sa zavádza systém identifikácie a registrácie hovädzieho dobytka a týkajúceho sa označovania hovädzieho mäsa a výrobkov z hovädzieho mäsa [6]. (4) Ak automatizované metódy klasifikácie neumožnia kvôli technickým problémom klasifikáciu jatočných tiel, mala by byť povolená istá flexibilita do takej miery, aby v týchto prípadoch mohla byť vykonaná klasifikácia a identifikácia príslušných jatočných tiel v daný deň pred ukončením zabití v bitúnku. (5) Mali by byť vypracované ustanovenia umožňujúce po udelení licencie upraviť technické špecifiká automatizovaných metód klasifikácie s cieľom zvýšenia ich spoľahlivosti. Takéto úpravy by však mali vyžadovať predošlý súhlas príslušných orgánov, ktoré by sa mali presvedčiť, že dôsledkom týchto úprav bude vyššia úroveň spoľahlivosti. (6) Je potrebné zabezpečiť pravidelné kontroly na mieste, pomocou ktorých sa z určitých špecifických hľadísk overí spoľahlivosť automatizovaných metód klasifikácie. Frekvencia týchto kontrol by mala byť zvýšená najmä počas obdobia prvých 12 mesiacov od udelenia licencie. (7) Nariadenie (EHS) č. 344/91 by sa preto malo príslušne zmeniť a doplniť. (8) Opatrenia ustanovené v tomto nariadení sú v súlade so stanoviskom Riadiaceho výboru pre hovädzie a teľacie mäso, PRIJALA TOTO NARIADENIE: Článok 1 Nariadenie (EHS) č. 344/91 sa mení a dopĺňa takto: 1. Článok 1 sa mení a dopĺňa takto: a) odsek 2 sa mení a dopĺňa takto: i) druhá zarážka sa nahrádza takto: "— okrem kritérií uvedených v odseku 1 musia uvádzať schvaľovacie číslo bitúnku, identifikačné číslo alebo poradové číslo zvieraťa pri zabití, dátum zabitia, hmotnosť jatočného tela a v opodstatnených prípadoch informáciu, že klasifikácia sa vykonala použitím automatizovaných metód klasifikácie;" ii) pridáva sa tento pododsek: "Ak sa klasifikácia vykonala použitím automatizovaných metód klasifikácie, použitie etikiet je povinné."; b) do odseku 2a sa pridáva tento pododsek: "V prípadoch, keď zlyhajú automatizované metódy klasifikácie pri klasifikácii jatočných tiel, klasifikácia a identifikácia týchto jatočných tiel sa musí uskutočniť v daný deň pred ukončením zabití v bitúnku." 2. Článok 3 sa mení a dopĺňa takto: a) za odsek 1 sa vkladajú tieto odseky 1a, 1b a 1c: "1a. Členské štáty môžu udeliť licenciu oprávňujúcu použitie automatizovaných metód klasifikácie na ich území alebo jeho časti. Oprávnenie podlieha splneniu podmienok a minimálnych kritérií, ktoré musí spĺňať certifikačný test, ustanovených v prílohe I. Najneskôr dva mesiace pred začatím certifikačného testu poskytujú členské štáty Komisii informácie uvedené v prílohe II časť A. Členské štáty poverujú nezávislý orgán vykonaním analýzy certifikačného testu. Členské štáty do dvoch mesiacov od ukončenia certifikačného testu poskytujú Komisii informácie uvedené v prílohe II časť B. Keď je udelená licencia oprávňujúca automatizované metódy klasifikácie založené na certifikačnom teste, počas ktorého bolo použitých viac úprav jatočného tela, rozdiely medzi týmito úpravami jatočných tiel nevedú k rozdielom vo výsledkoch klasifikácie. Po informovaní Komisie môžu členské štáty udeliť licenciu oprávňujúcu použitie automatizovanej metódy klasifikácie na svojom území alebo na jeho časti bez organizovania certifikačného testu za predpokladu, že takáto licencia už bola udelená pre také isté automatizované metódy klasifikácie na použitie v inej časti príslušného členského štátu alebo v inom členskom štáte na základe certifikačného testu na vzorke jatočných tiel, ktoré sa považujú za dostatočne reprezentatívne z hľadiska kategórie, tried mäsitosti a skupín pretučnenosti dospelého hovädzieho dobytka zabitého v príslušnom členskom štáte alebo v jeho časti. Klasifikácia automatizovanými metódami klasifikácie je platná iba vtedy, ak úprava jatočných tiel je taká istá, ako úprava použitá počas certifikačného testu. 1b. Prevádzkarne vykonávajúce klasifikáciu použitím automatizovaných metód klasifikácie: - identifikujú kategóriu jatočných tiel; na tento účel používajú systém identifikácie a registrácie hovädzieho dobytka, ako je uvedené v hlave I nariadenia (ES) č. 1760/2000, - vedú denné kontrolné správy o priebehu automatizovaných metód klasifikácie, ktoré tiež zahrnujú chyby, ktoré sa vyskytli a opatrenia prijaté v prípade potreby. 1c. Úpravy technických špecifík automatizovaných metód klasifikácie, pre ktoré boli udelené licencie, sú povolené iba po získaní súhlasu od príslušných orgánov daného členského štátu a predložení dôkazu o tom, že výsledkom takýchto úprav bude vyššia úroveň spoľahlivosti ako úroveň dosiahnutá počas certifikačného testu. Členské štáty informujú Komisiu o každej takejto úprave, na ktorú dali svoj súhlas."; a) odsek 2 sa mení a dopĺňa takto: b) tretí pododsek sa nahrádza takto: "Vo všetkých schválených prevádzkárňach vykonávajúcich klasifikáciu použitím automatizovaných metód klasifikácie sa musí počas prvých 12 mesiacov po udelení licencie uvedenej v odseku 1a vykonať každé tri mesiace aspoň šesť kontrol. Po tomto období sa vo všetkých schválených prevádzkárňach vykonávajúcich klasifikáciu použitím automatizovaných metód klasifikácie musia vykonať každé tri mesiace aspoň dve kontroly. Počas každej kontroly sa musí skontrolovať najmenej 40 náhodne vybraných jatočných tiel. Kontroly overujú najmä: - kategóriu jatočného tela, - spoľahlivosť automatizovaných metód klasifikácie použitím systému bodov a intervalov uvedených v prílohe I ods. 3, - úpravu jatočného tela, - dennú kalibráciu ako aj ostatné technické aspekty automatizovaných metód klasifikácie, ktoré sú podstatné na zabezpečenie toho, aby úroveň spoľahlivosti dosiahnutá použitím automatizovaných metód klasifikácie bola aspoň taká ako úroveň dosiahnutá počas certifikačného testu, - denné kontrolné správy uvedené v odseku 1b. Ak orgán zodpovedný za kontroly je ten istý ako orgán zodpovedný za klasifikáciu a identifikáciu jatočných tiel alebo ak kontroly nevykonáva verejný orgán, kontroly uvedené v druhom a treťom pododseku sa musia vykonať pod fyzickým dozorom verejného orgánu pri rovnakých podmienkach a najmenej raz za rok. Orgán zodpovedný za kontroly pravidelne informuje verejný orgán o svojich zisteniach."; b) bod b) v štvrtom pododseku sa nahrádza takto: "b) licencie uvedené v odsekoch 1 a 1a môžu byť zrušené." 3. Príloha I a príloha II k tomuto nariadeniu sa pridávajú ako príloha I a príloha II. Článok 2 Toto nariadenie nadobúda účinnosť tretí deň odo dňa jeho uverejnenia v Úradnom vestníku Európskej únie. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 7. júla 2003 Za Komisiu Franz Fischler člen Komisie [1] Ú. v. ES L 119, 11.5.1990, s. 32. [2] Ú. v. ES L 41, 14.2.1991, s. 15. [3] Ú. v. ES L 194, 17.8.1995, s. 7. [4] Ú. v. ES L 123, 7.5.1981, s. 3. [5] Ú. v. ES L 106, 26.4.1991, s. 2. [6] Ú. v. ES L 204, 11.8.2000, s. 1. -------------------------------------------------- PRÍLOHA I " „PRÍLOHA I Podmienky a minimálne požiadavky na schválenie automatizovaných metód klasifikácie 1. Príslušný členský štát organizuje certifikačný test pre porotu skladajúcu sa z najmenej piatich expertov na klasifikáciu jatočných tiel dospelého hovädzieho dobytka, ktorí sú držiteľmi licencie. Dvaja členovia poroty sú z členského štátu vykonávajúceho test. Ďalší členovia poroty pochádzajú každý z iného členského štátu. Komisia sa skladá z nepárneho počtu expertov. Ako pozorovatelia sa certifikačného testu môžu zúčastniť experti zo služieb Komisie a z ostatných členských štátov. Členovia poroty pracujú nezávisle a anonymne. Príslušný členský štát vymenuje koordinátora certifikačného testu, ktorý: - nie je členom poroty, - má dostatočné technické vedomosti a je úplne nezávislý, - monitoruje nezávislú a anonymnú činnosť členov poroty, - zbiera od členov poroty výsledky klasifikácie a výsledky získané automatizovanými metódami klasifikácie, - zabezpečuje, aby počas celého trvania certifikačného testu výsledky získané použitím automatizovaných metód klasifikácie neboli dostupné žiadnemu členovi poroty a naopak ani žiadnej zainteresovanej strane, - potvrdzuje platnosť klasifikácie každého jatočného tela a môže z objektívnych presne určených dôvodov rozhodnúť o vylúčení jatočných tiel zo vzorky, ktorá sa má použiť na analýzu. 2. Pri certifikačnom teste: - sa každá trieda mäsitosti a skupina pretučnenosti rozdelí do troch podtried, - sa požaduje vzorka obsahujúca najmenej 600 schválených jatočných tiel, - musí byť percento chýb menšie ako 5 % jatočných tiel vhodných na klasifikáciu použitím automatizovaných metód klasifikácie. 3. Pri každom schválenom jatočnom tele sa za správnu klasifikáciu považuje stredná hodnota z výsledkov členov poroty. Pri hodnotení výkonnosti automatizovaných metód klasifikácie sa v prípade každého hodnoteného jatočného tela porovnávajú výsledky zo zariadenia na automatizovanú klasifikáciu so strednou hodnotou výsledkov poroty. Výsledná spoľahlivosť klasifikácie automatizovanými metódami klasifikácie sa stanovuje podľa nasledovného systému bodov: | mäsitosť | pretučnenosť | Bez chyby | 10 | 10 | Chyba 1 stupňa (t. j. lepšie alebo horšie hodnotenie o 1 podtriedu) | 6 | 9 | Chyba 2 stupňov (t. j. lepšie alebo horšie hodnotenie o 2 podtriedy) | – 9 | 0 | Chyba 3 stupňov (t. j. lepšie alebo horšie hodnotenie o 3 podtriedy) | – 27 | – 13 | Chyba viac ako 3 stupňov (t. j. lepšie alebo horšie hodnotenie o viac ako 3 podtriedy) | – 48 | – 30 | Aby mohli byť automatizované metódy klasifikácie schválené, mali by dosiahnuť najmenej 60 % z maximálneho počtu bodov aj pre mäsitosť aj pre pretučnenosť. Okrem toho klasifikovanie použitím automatizovaných metód klasifikácie musí byť v rámci týchto intervalov: | mäsitosť | pretučnenosť | systematická chyba | ± 0,30 | ± 0,60 | sklon regresnej krivky | 1 ± 0,15 | 1 ± 0,30 | " -------------------------------------------------- PRÍLOHA II " „PRÍLOHA II A. Informácie, ktoré majú byť poskytnuté členskými štátmi a ktoré sa týkajú organizovania certifikačného testu na schválenie automatizovaných metód klasifikácie: - dátumy konania certifikačného testu, - podrobný opis jatočných tiel dospelého hovädzieho dobytka klasifikovaných v príslušnom členskom štáte alebo v jeho časti, - štatistické metódy použité na výber vzorky jatočných tiel, ktoré majú byť reprezentatívne, pokiaľ ide o kategóriu, triedy mäsitosti a skupiny pretučnenosti dospelého hovädzieho dobytka zabitého v príslušnom členskom štáte alebo v jeho časti, - názov a adresa bitúnku(ov), v ktorom sa uskutočňuje certifikačný test s vysvetlením organizácie a výkonnosti spracovateľskej(ých) linky(iek) vrátane rýchlosti za hodinu, - úprava(y) jatočných tiel, ktoré sa používajú na certifikačný test, - opis zariadenia na automatizovanú klasifikáciu a jeho technických funkcií a najmä jeho zabezpečenie proti akémukoľvek spôsobu neoprávneného zaobchádzania, - mená expertov poverených príslušným členským štátom účasťou na certifikačnom teste vo funkcii členov poroty, - meno koordinátora certifikačného testu a údaje dokazujúce jeho dostatočné technické vedomosti a úplnú nezávislosť, - názov a adresa nezávislého orgánu, ktorý príslušný členský štát poveril vykonaním analýzy výsledkov certifikačného testu. B. Informácie, ktoré majú byť poskytnuté členskými štátmi, pokiaľ ide o výsledky certifikačného testu na schválenie automatizovaných metód klasifikácie - kópie klasifikačných listov vyplnených a podpísaných členmi poroty a koordinátorom v priebehu certifikačného testu, - kópia výsledkov klasifikácie získaných použitím automatizovaných metód klasifikácie podpísaná koordinátorom počas certifikačného testu, - správa koordinátora o organizácii certifikačného testu, pokiaľ ide o podmienky a minimálne požiadavky uvedené v prílohe 1, - kvantitatívna analýza výsledkov certifikačného testu uvádzajúca výsledky klasifikácie každého experta a výsledky dosiahnuté automatizovanými metódami klasifikácie vykonaná podľa metodológie schválenej Komisiou, - spoľahlivosť automatizovaných metód klasifikácie určených v súlade s ustanoveniami prílohy I ods. 3“ " --------------------------------------------------